Piet Byleveld op sterfbed: Familie vra privaatheidPiet Byleveld. Foto: Maroela Media ŉ Familielid van Byleveld, wat anoniem wil bly, het Dinsdag aan Maroela Media bevestig die baasspeurder het fasevierlongkanker wat na sy byniere, rugstring en lewer versprei het. Alle kankerbehandelings is Maandag gestop, en hy is tans onder verdowing. Volgens berigte is Byleveld se kanker terminaal, en het dokters hom aangeraai om liewer tyd saam met sy familie deur te bring. Die familielid het versoek dat mense die familie privaatheid moet gun en Byleveld moet respekteer. Byleveld het al op talle groot en opspraakwekkende sake gewerk, waaronder die moorde op Sheldean Human, Inge Lotz en Leigh Matthews. Nadat hy in 2010 afgetree het, het hy begin om misdaadsake in sy persoonlike hoedanigheid te ondersoek. Piet Byleveld Crime and Commercial Investigations (PBCCI) se kantore is verlede jaar glo sonder enige kennisgewing ontruim en die onderneming het finaal sy deure gesluit. Lees alle vorige berigte oor Piet Byleveld op Maroela Media.